[{"text_idx": "#000000", "text": "Sidenor inguruko obrak interes berezikoak eta udal onurakoak izendatu dituzte"}, {"text_idx": "#000001", "text": "Sprilurrek udal tasa gutxiago ordaindu beharko ditu horrela, eremu horretan egiten ari den lanengatik."}, {"text_idx": "#000002", "text": "Sprilur sozietate publikoa Sidenor industriagunean egiten ari den obrak interes berezikoak eta udal onurakoak izendatu zituzten aho batez, joan den astean Legazpiko Udalak egindako osoko bilkuran. Ondorioz, Sprilurrek obra baimen gisa udalari ordaindu beharreko tasa %95ean murriztuko da. Izendapenaren atzean inguruabar sozialak, kulturalak, historiko-artistikoak eta enplegua sustatzekoak daude."}, {"text_idx": "#000003", "text": "Osoko bilkuran alkateak azaldu zuenez, 2009an Gerdau konpainiak Legazpiko lantegiko jarduera gelditzea erabaki zuen, 260 langileri eraginez. Langile gehienak taldeko beste lantegi batzuetara joan baziren ere, fabrikaren itxierak herrian \u201cziurgabetasuna\u201d eragin zuela eta 145.000 metro koadroko industria lurzorua hutsik geratzea ere ekarri zuela gogoratu zuen."}, {"text_idx": "#000004", "text": "Lurzoru horri irtenbidea emateko, 2015ean udalak Sprilur elkarte publikoarekin hitzarmen bat sinatu zuen, eta aurrerago, 2018an, 9 milioi euroko inbertsioa eginez, erakunde horrek eremu guztia erosi zuen. Orain, 14 milioiko proiektu bat du indarrean bertan, industria jarduera berriz ere martxan jartzeko, eta hasita daude obrak. Obra horiek interes berezikoak eta udal onurakoak izendatuta, eta ondorioz obrengatiko udal tasa horiei uko eginda, \u201cLegazpiko Udalak bere ekarpena egiten dio inguru horren berreskuratzeari\u201d."}, {"text_idx": "#000006", "text": "Bestetik, Agitax elkarteak egindako eskariari erantzunez, herriko taxi zerbitzuaren tarifetan %10,5eko igoera aplikatzea ere onartu zuten aho batez, baita Zumarragako altzairutegien inguruan \u2013lehengo Arcelor\u2013 Urretxu, Zumarraga eta Legazpiko udalek Sprilurrekin hitzarmen bat zinatzea ere."}]